b'\n_START_ARTICLE_\nPer Kleppe\n_START_SECTION_\nBakgrunn og yrkeskarriere\n_START_PARAGRAPH_\nHan var s\xc3\xb8nn av advokat Knut Sigurd Kleppe (1897\xe2\x80\x931980) og husmor Nathalie Mathilde Andersen (1896\xe2\x80\x931973). Per Kleppe var fra 1951 gift med den svenskf\xc3\xb8dte redakt\xc3\xb8ren og ingeni\xc3\xb8rdatteren Margaretha Str\xc3\xb6m (1917\xe2\x80\x931997). For Per Kleppe var det i mange \xc3\xa5r et \xc2\xab\xc3\xa5pent s\xc3\xa5r\xc2\xbb at hans bror, Fartein Simling Kleppe, falt i kamper ved Kaprolat i Karelen sommeren 1944. Levningene etter Kleppes bror ble funnet og identifisert sommeren 2009, og Fartein Simling Kleppe ble begravet i Ris kirke i Oslo i januar 2010._NEWLINE_Han ble f\xc3\xb8dt i Kristiania, men flyttet med familien til Bergen som seks\xc3\xa5ring og tok examen artium her i 1941. Videre har han sosial\xc3\xb8konomisk embedseksamen fra Universitetet i Oslo fra 1956. Kleppe var sekret\xc3\xa6r i Finansdepartementet 1952\xe2\x80\x931953, sekret\xc3\xa6r i Statistisk sentralbyr\xc3\xa5 1953\xe2\x80\x931954, sekret\xc3\xa6r i Forskningsr\xc3\xa5denes fellesutvalg 1954\xe2\x80\x931957, heldagssekret\xc3\xa6r i Den finanspolitiske komit\xc3\xa9 1962\xe2\x80\x931963, avdelingssjef ved EFTA-sekretariatets \xc3\xb8konomiske avdeling i Gen\xc3\xa8ve 1963\xe2\x80\x931967, utredningssjef ved Arbeiderbevegelsens utredningskontor 1967\xe2\x80\x931971 og 1972\xe2\x80\x931973 samt generalsekret\xc3\xa6r i EFTA 1981\xe2\x80\x931988. Etter sin tid i EFTA har han v\xc3\xa6rt tilknyttet Forskningsstiftelsen Fafo, hvor han har deltatt i utredningsarbeid og aktuelle politiske debatter.\n_START_SECTION_\nPolitisk arbeid\n_START_PARAGRAPH_\nKleppe hadde en borgerlig bakgrunn, men orienterte seg mot arbeiderbevegelsen etter \xc3\xa5 ha hatt Trygve Bull som l\xc3\xa6rer p\xc3\xa5 middelskolen og meldte seg inn i AUF som 14-\xc3\xa5ring. Kleppe tok kontakt med Arbeiderparti-milj\xc3\xb8et i Oslo da han flyttet dit for \xc3\xa5 studere etter andre verdenskrig og var formann i Sosialistisk Studentlag 1948\xe2\x80\x931949, det eneste medlemmet av AUFs sentralstyre med borgerlig bakgrunn 1949\xe2\x80\x931955 og formann i Det europeiske ungdomsr\xc3\xa5d 1953\xe2\x80\x931955. Som student var han ogs\xc3\xa5 varamedlem av Oslo bystyre 1952\xe2\x80\x931955 og tredje vararepresentant til Stortinget fra Oslo 1954\xe2\x80\x931957._NEWLINE_Etter fullendte studier var han statssekret\xc3\xa6r i Finansdepartementet 1957\xe2\x80\x931962, og som utredningssjef ved Arbeiderbevegelsens utredningskontor fikk han ansvaret for \xc3\xa5 trekke opp linjene for Arbeiderpartiets \xc3\xb8konomiske politikk. Deretter var han handels- og skipsfartsminister i Trygve Brattelis f\xc3\xb8rste regjering 1971\xe2\x80\x931972 og spilte en sentral rolle i forhandlingene om norsk medlemskap i EF. Kleppe var for\xc3\xb8vrig varamedlem av Arbeiderpartiets sentralstyre 1969\xe2\x80\x931981._NEWLINE_Kleppe var senere finansminister i Trygve Brattelis andre regjering og Odvar Nordlis regjering 1973\xe2\x80\x931979 og kom s\xc3\xa5ledes inn i departementet med en sjelden faglig tyngde, men opplevde \xc3\xa5 bli utskjelt i media og upopul\xc3\xa6r i LO, som oppfattet ham som egenr\xc3\xa5dig. Hans hovedoppgave var \xc3\xa5 holde \xc3\xb8konomien igang og sikre full sysselsetting etter oljekrisen, som mange fryktet ville for\xc3\xa5rsake \xc3\xb8konomiske nedgangstider internasjonalt. Kleppe f\xc3\xb8rte en keynesiansk motkonjunkturpolitikk for \xc3\xa5 redusere inflasjon og arbeidsl\xc3\xb8shet. Per Kleppes navn er ogs\xc3\xa5 sterkt forbundet med \xc2\xabKleppe-pakker\xc2\xbb. I 1979 gikk han over til \xc3\xa5 bli statsr\xc3\xa5d i Planleggingssekretariatet, eller minister for samordnet langtidsplanlegging, og trakk seg ut av rikspolitikken etter stortingsvalget 1981._NEWLINE_Senere har han v\xc3\xa6rt involvert i en rekke offentlige utvalg og ledet dessuten Arbeiderpartiets eldrepolitiske utvalg 1999\xe2\x80\x932007.\n_START_SECTION_\nBl\xc3\xa5kortsaken\n_START_PARAGRAPH_\nI 1977 ble det avsl\xc3\xb8rt at statsr\xc3\xa5der siden reorganiseringen av SAS i 1951 hadde hatt \xc2\xabbl\xc3\xa5kort\xc2\xbb i den s\xc3\xa5kalte Bl\xc3\xa5kortsaken. Innehavere av kortet fl\xc3\xb8y gratis privat over hele verden. Kleppe som da var statsr\xc3\xa5d, uttalte \xc2\xabFlyene g\xc3\xa5r jo uansett\xc2\xbb, en uttalelse som ble gjenstand for mye debatt og siden er hyppig sitert.\n_START_SECTION_\nUtmerkelser\n_START_PARAGRAPH_\nKleppe ble i 1989 utnevnt til kommand\xc3\xb8r med stjerne av St. Olavs orden. Han er ogs\xc3\xa5 tildelt en rekke andre lands ordener og er innehaver av storkors av den portugisiske Kristusordenen fra 1978, Det jugoslaviske flaggs orden med gullstjerne i halsb\xc3\xa5nd (3. klasse) fra 1987, storkors av Finlands l\xc3\xb8ves orden fra 1988, storkors av Den islandske falkeorden fra 1988 og storkors av den svenske Nordstjerneordenen fra 1988._NEWLINE_Kleppe ble i 1979 tildelt pressefotografenes Snill Gutt-statuett.'